་ཅན་ཡིན་ཀྱང་། ཚུལ་བཞིན་མ་ཡིན་པར་ཡིད་བྱེད་ཀྱི་རྣམ་པར་རྟོག་པ་གློ་བུར་བའི་དྲི་མས་ཉོན་མོངས་པར་གྱུར་ཅིང་། དེས་ཀུན་ནས་བསླངས་པའི་ཟག་པ་དང་བཅས་པའི་ལས་ལ་སྤྱད་པས་འཁོར་བའི་ཕུང་ཁམས་སྐྱེ་མཆེད་རྣམས་གྲུབ་པ་སྟེ། རྒྱུད་བླ་མར། ཚུལ་བཞིན་མ་ཡིན་ཡིད་བྱེད་ཀྱིས། །ལས་དང་ཉོན་མོངས་རབ་ཏུ་ཕྱེ། །ལས་དང་ཉོན་མོངས་ཆུ་ལས་ནི། །ཕུང་པོ་ཁམས་དང་སྐྱེ་མཆེད་འབྱུང་། །ཞེས་སོ། །དེའང་ལས་མི་དགེ་བ་དང་དགེ་བའི་ཁྱད་པར་གྱིས་ངན་འགྲོ་དང་བདེ་འགྲོ་སོ་སོའི་ཕུང་པོར་གྲུབ་སྟེ། རིན་ཆེན་ཕྲེང་བར། མི་དགེ་བ་ལས་སྡུག་བསྔལ་ཀུན། །དེ་བཞིན་ངན་འགྲོ་ཐམས་ཅད་དོ། །དགེ་བས་བདེ་འགྲོ་ཐམས་ཅད་དང་། །རྣམ་པ་ཀུན་ཏུ་བདེ་བ་དག །ཅེས་སོ། །དེས་ན་སྔར་བཤད་པའི་འཁོར་བའི་ཉེས་དམིགས་ཀྱིས་བསྐུལ་ནས་དགེ་བའི་ལས་ལ་སྤྲོ་ཤུགས་ཆེན་པོས་ཡིད་དྲངས་ཏེ་ཅི་ནུས་སུ་འབད་པར་བྱ་སྟེ། སྤྱོད་འཇུག་ལས། ཡིད་ལ་བསམ་པའི་དགེ་བྱས་པས། །གང་དང་གང་དུ་འགྲོ་འགྱུར་པ། །དེ་དང་དེར་(87ན)ནི་དགེ་བ་དེས། །འབྲས་བུའི་ཡོན་གྱིས་མངོན་མཆོད་འགྱུར། །ཞེས་གསུངས་པ་ཡིན་ནོ། །
གསུམ་པ་ལམ་གྱི་བདེན་པ་ནི། རྒྱུའི་རྐྱེན་ནི་རིགས་ཡིན་ལ་བདག་པོའི་རྐྱེན་ནི་བླ་མ་དམ་པ་སྟེ་དེས་བསྟན་པའི་དོན་ཉམས་སུ་བླངས་པ་ལས་འབྱུང་བའི་ཕྱིར་དང་། གཞི་ཇི་ལྟ་བ་བཞིན་རྟོགས་པ་བླ་མར་རག་ལས་པའོ། །ལམ་ཉམས་སུ་ལེན་པ་ནི་གང་ཟག་ལ་རག་ལས་ཤིང་། ལེན་བྱའི་ལམ་ནི་ཐབས་ཤེས་ཟུང་དུ་འབྲེལ་བའི་དགེ་བ་གང་ཞིག་རྣམ་པར་གྲོལ་བའི་འཇུག་ངོགས་སུ་གྱུར་པ་སེ། མདོ་ལས། ཐབས་དང་བཅས་པའི་ཤེས་རབ་ནི་ལམ་མོ། །ཤེས་རབ་དང་བཅས་པའི་ཐབས་ནི་ལམ་མོ། །ཞེས་དང་། ཆོས་མངོན་པ་ལས་ཀྱང་། ལམ་གང་གིས་སྡུག་བསྔལ་ཡོངས་སུ་ཤེས་པ་དང་། ཀུན་འབྱུང་སྤོང་བ་དང་། འགོག་པ་མངོན་དུ་བྱེད་པ་དང་། ལམ་བསྒོམ་པ་སྟེ་འདི་ནི་ལམ་གྱི་མཚན་ཉིད་མདོར་བསྡུས་པའོ། །ཞེས་གསུངས་སོ། །དེས་ན་རྒྱལ་བའི་བསྟན་པ་སྤྱི་དང་ཁྱད་པར་ལམ་གྱི་རིམ་པ་འདི་རྣམས་ལ་སོ་སོའི་དབང་པོ་དང་སྦྱར་ཏེ་ནན་ཏན་རྩེ་གཅིག་ཏུ་བསླབ་པ་ལས་རིམ་བཞིན་ཚོགས་སྦྱོར་(87བ)མཐོང་སྒོམ་མཐར་ཕྱིན་པའི་ལམ་རྣམས་བགྲོད་པར་འགྱུར་ཏེ། འབྲས་བུ་ལག་ཏུ་ལོན་པ་ཉམས་ལེན་ལ་རག་ལས་པའི་ཕྱིར་རོ། །
བཞི་པ་འགོག་པའི་བདེན་པ་ནི། འཁོར་བའི་ཆོས་ཐམས་ཅད་གོང་དུ་འགོག་པའི་གཞི་ནི་སྟོང་པ་ཉིད་ཡིན་ལ། དེའང་ཆོས་ཐམས་ཅད་ཀྱི་གནས་ལུགས་ཆོས་ཉིད་དེ་བཞིན་ཉིད་ཡོད་མེད་སོགས་སྤྲོས་པའི་མཐའ་ཐམས་ཅད་ལས་རྣམ་པར་གྲོལ་བ། ཆོས་ཉིད་སྟོང་པ་ཉིད་ཀྱིས་ཆོས་ཐམས་ཅད་ལ་ཁྱབ་པས་ཐ་དད་པ་མ་ཡིན་ཅིང་། ཆོས་ཉིད་འདུས་མ་བྱས་དང་ཆོས་ཅན་འདུས་བྱས་རྣམས་མཚན་ཉིད་མི་མཐུན་པས་གཅིག་པའང་མ་ཡིན་པ། རྟག་ཆད་སོགས་ཀྱི་མཐའ་ལས་འདས་པའི་དབྱིངས་འགྱུར་བ་མེད་པ་གང་ཡིན་པ་དེ་ནི་སྟོང་པ་ཉིད་དོ། །དེ་ཉིད་རྟོགས་བྱེད་ཀྱི་ལམ་ཉམས་སུ་བླངས་པས་ཀུན་འབྱུང་གི་བདེན་པ་དུག་གསུམ་དུག་ལྔ། དེས་ཀུན་ནས་བསླངས་པའི་ལམ་རྣམས་འགོག །འབྲས་བུ་སྡུག་བསྔལ་གི་ཕུང་པོ་དང་། དེ་ལ་བརྟེན་པའི་སྡུག་བསྔལ་རྣམས་འགོག་པ་སྟེ། མདོར་ན་རང་གི་རིག་པའི་སྟེང་གི་ཉོན་མོངས་པ་རྣམས་ས་བོན་དང་བཅས་པ་དབྱིངས་ཡལ་དབྱིངས་ནུབ་ཏུ་སྤངས་པ་ནི་འགོག་(88ན)གཞི་སྟོང་པ་ཉིད་ཀྱི་ཡེ་ཤེས་ཏེ་འགོག་བདེན་ཁྱད་པར་ཅན་ཡིན་པས་ཐར་པ་དང་མྱ་ངན་ལས་འདས་པ་ཐོབ་པ་ཞེས་བྱའོ། །དེས་ན་སྡུག་བསྔལ་བདེན་པའི་ངང་བཞིན་འགོག་བདེན། ཀུན་འབྱུང་བདེན་པའི་རང་བཞིན་ལམ་བདེན། འགོག་ལམ་སྤངས་རྟོགས་ངོ་བོ་དབྱེར་མེད་དོ་ཞེས་ཀྱང་གསུངས་སོ། །དེའང་དཔེར་མཚོན་ན། དད་སྐྱེད་བྱེད་ཀྱི་ཟས་དང་སྤྱོད་ལམ་ཉེས་པར་བརྟེན་པ་ནི་ཀུན་འབྱུང་། ནད་ཀྱི་ཟུག་རྔུས་མནར་བ་ནི་སྡུག་བསྔལ། དེ་ལ་ཟས་སྤྱོད་གཟབ་ཅིང་སྨན་དཔྱད་བརྟེན་པ་ནི་ལམ་བདེན། ནད་ཞི་ཞིང་སོར་ཆུད་པ་ནི་འགོག་བདེན་ནོ། །དེས་མཚོན་པའི། སེར་སྣ་འཇུར་གེགས་བྱེད་པ་ནི་ཀུན་འབྱུང་། འབུལ་ཞིང་ཕོངས་པར་གྱུར་པ་ནི་སྡུག་བསྔལ། མཆོད་སྦྱིན་གཏོང་བ་ནི་ལམ་བདེན། དེས་མ་འོངས་པ་ན་དབུལ་བའི་སྡུག་བསྔལ་སྤངས་པ་ནི་འགོག་པའི་བདེན་པའོ། །ཚུལ་དེ་ལྟར་རྒྱུ་འབྲས་ཀྱི་འགྲོས་སྦྱར་ཏེ་ཤེས་པར་བྱའོ། དེས་ན་ལས་འབྲས་བསླུ་བ་མེད་པའི་ཚུལ་ལ་བསམ་ནས་དགེ་བ་མཐའ་དག་བསྒྲུབ། སྡིག་པ་མཐའ་དག་འདོར། རང་གཞན་གང་གི་ཕྱིར་ཡང་སྡིག་མི་བྱ། (88བ)ཐ་ན་མཁན་སློབ་དང་དཀོན་མཆོག་གི་ཆེད་དུའང་སྡིག་པ་བྱ་བར་མི་རིགས་ཏེ་རྣམ་སྨིན་བགོ་སྐལ་དེ་དག་གིས་མི་ལེན་པར། བཤེས་སྤྲིང་ལས། ཁྱོད་ཀྱིས་དགེ་སྦྱོང་བྲམ་ཟེ་ལྷ་དང་ནི། །མགྲོན་དང་ཡབ་ཡུམ་དག་དང་བཙུན་མོ་དང་། །འཁོར་གྱི་སླད་དུའང་སྡིག་པ་མི་བགྱིད་དེ། །དམྱལ་བའི་རྣམ་སྨིན་སྐལ་ནད་འགའ་མ་མཆིས། །སྡིག་པའི་ལས་རྣམས་སྤྱད་པ་འགའ་ཡང་ནི། །དེ་ཡི་མོད་ལ་མཚོན་བཞིན་མི་གཅོད་དེ། །འཆི་བའི་དུས་ལ་བབས་ན་སྡིག་པ་ཡི། །ལས་ཀྱི་འབྲས་བུ་གང་ལགས་མངོན་པར་འགྱུར། །ཞེས་སོ། །དེའང་སྡིག་པ་ལས་ལྡོག་ཅིང་དགེ་བའི་སྟོབས་བསྐྱེད་དེ་ཐར་པ་བསྒྲུབ་པ་ལ་གཞན་གྱིས་ལག་སྤོད་དམ་སྒྲུབ་གྲོགས་གང་ཡང་བྱར་མེད་པས་དགེ་སྡིག་བླང་དོར་རང་ཁོ་ནས་བྱ་དགོས་པའང་། དེ་ཉིད་ལས། ཐར་པ་བདག་ལ་རག་ལས་འདི་ལ་ནི། །གཞན་གྱིས་གྲོགས་བགྱིར་ཅི་ཡང་མ་མཆིས་ཀྱི། །ཐོས་དང་ཚུལ་ཁྲིམས་བསམ་གཏན་ལྡན་པ་ཡི། །བདེན་པ་རྣམ་པ་བཞི་ལ་འབད་པར་མཛོད། །ཅེས་སོ། །དེས་ན་ཇི་སྐད་བཤད་པའི་ལས་འབྲས་ཀྱི་ཚུལ་རྣམས་རང་རྒྱུད་ལ་(89ན)སྦྱར་ཏེ་བླང་དོར་ཚུལ་བཞིན་ཉམས་སུ་ལེན་པས་ཚེ་འདི་དོན་ཡོད་པ་ཞིག་ཅི་ནས་ཀྱང་བྱ། དེ་ལྟར་ནུས་པའང་བླ་མ་རིན་པོ་ཆེ་མཁྱེན་སྙམ་པའི་སྒོ་ནས་དགེ་སྡིག་ལས་ཀྱི་རྣམ་སྨིན་བསླུ་བ་མེད༔ བླང་དོར་གནས་ལ་མཁས་ཤིང་ཚུལ་ལྡན་ཞིག༔ གསོལ་བ་འདེབས་སོ་བླ་མ་རིན་པོ་ཆེ༔ བྱིན་གྱིས་རློབས་ཤིག་བཀའ་དྲིན་མཚུངས་མེད་རྗེ༔ ཞེས་གསོལ་བ་ནན་ཏན་དུ་གདབ་པར་བྱའོ། །དེ་ལྟར་ཐུན་མོང་གི་སྔོན་འགྲོ་བཞི་པོ་འདི་ལ་རྡོ་རུས་ཅུང་ཟད་མ་འཕྲོད་ན། དངོས་གཞི་བསྐྱེད་རྫོགས་ཀྱི་ཉམས་ལེན་ཐམས་ཅད་ཆོས་བརྒྱད་ཀྱི་ཁ་སྣོན་ལས་མི་འོང་ཞིང་ཆོས་ཀྱིས་ཕན་མི་ཐོགས། ད་ལྟ་རང་རེ་ཆོས་བེད་པར་རློམས་པ་ཀུན་ཚེ་འདིའི་འཁྲི་བ་མ་ཆོད། འཁོར་བས་བློ་མ་ལོག །གཉེན་གྲོགས་འཁོར་གཡོག་ཟས་གོས་གཏམ་སྙན་སོགས་འདོད་པ་ཅུང་ཟད་ཀྱང་བློས་མ་ཐོངས་པའི་སྟབས་ཀྱིས་དགེ་སྦྱོར་གནད་དུ་མ་སོང་། ཆོས་པ་རང་རྒྱུད་འཛོལ། རང་སྐྱོན་མི་བརྟག་གཞན་སྐྱོན་བརྟག །ཡོན་ཏན་ཅུང་ཟད་རེས་རྒྱུད་ཁེངས། རྙེད་བཀུར་འདུ་འཛི་ལ་སེམས་ཤོར། དོན་མེད་(89བ)གྱི་གླེང་བརྗོད་དང་བྱ་བྱེད་མང་། ཉོན་མོངས་པ་ཁ་མ་བྲི་བར་སྒྲུབ་པ་བྱས་ཡུན་གྱི་ལོ་ཟླ་བགྲང་། བསྒྲུབ་བྱ་ཆོས་དང་འཇིག་རྟེན་ཟུང་འཇུག་ཏུ་བསྒྲུབ་སྙམ་ཡང་གྲུབ་དོན་གཅིག་ཀྱང་མ་གྲུབ་པ་དེ་ཐོག་མ་ཉིད་ནས་ངེས་འབྱུང་ལ་བློ་དྲེད་པས་ལན། སྔོན་བྱོན་མཁས་གྲུབ་རྣམསས་ཀྱིས། ཆོས་དངོས་གཞི་ལས་ཀྱང་སྔོན་འགྲོ་ཟབ། །ཅེས་གསུངས་པའང་ཆོས་ཀྱི་རྩ་བ་ཚེ་འདི་བློས་བཏང་བ་ལ་ཐུག་པ་འདི་ལ་དགོངས་པ་ཡིན། དེས་ན་ཁ་ཕྱིར་བལྟས་མ་ཡིན་པར་ནང་དུ་ཆོས་དང་རང་སེམས་འདྲེས་པ་ཞིག་ལ་འབད་པར་བྱ་ཞིང་། དེ་ལྟར་བྱས་ཚེ་སེམས་རྒྱུད་ལ་ཆོས་ཀྱི་ཡོན་ཏན་ཅུང་ཟད་རེ་འཆར་བ་ན་གདམས་ངག་དེའང་ཟབ་པར་གོ་ནས་ཆོས་ལ་ངེས་ཤེས་སྐྱེ། དེ་ཙ་ན་བླ་མའི་ཐུགས་རྗེ་དང་བཀའ་དྲིན་དྲན་པས་མོས་གུས་ཀྱང་ཤུགས་ལས་འབྱུང་། དེས་ནི་ལམ་གྱི་ཡོན་ཏན་ཐམས་ཅད་མ་འབད་ཀྱང་ལྷུན་གྲུབ་ཏུ་འབྱུང་བ་ཡིན་ནོ། །དེ་རྣམས་ཀྱིས་རང་རྒྱུད་ཀྱི་ཞིང་ས་སྦྱོང་བ་འཁོར་བ་ལས་བློ་ལྡོག་པར་བྱེད་པའི་ཆོས་ཀྱི་རྣམ་གྲངས་བཞི་པོ་མདོ་ཙམ་བཤད་ཟིན་ཏོ། །། །
༈ ། གཉིས་(90ན)པ་ཐུན་མོང་མ་ཡིན་པ་ཁྱད་པར་གྱི་སྔོན་འགྲོ་ཟབ་ལམ་ཕྲུགས་ལྔའི་ས་བོན་གདབ་པ་ལ་ལྔ་སྟེ། ལམ་གྱི་འཇུག་སྒོ་སྐྱབས་སུ་འགྲོ་བ། ལམ་གྱི་རྩ་བ་སེམས་བསྐྱེད་པ། ལམ་གྱི་འགལ་རྐྱེན་སྡིག་སྒྲིབ་སྦྱོང་བ། ལམ་གྱི་མཐུན་རྐྱེན་ཚོགས་བསགས་པ། ལམ་གྱི་སྙིང་པོ་བླ་མའི་རྣལ་འབྱོར་བསྒོམ་པའོ། །
དང་པོ་ལམ་ཐམས་ཅད་ཀྱི་འཇུག་སྒོར་གྱུར་པ་སྐྱབས་སུ་འགྲོ་བའི་ཚུལ་ལ་གཉིས། སྤྱིའི་གོ་དོན་ཅུང་ཟད་སྨོས་པ་དང་། སྐབས་ཀྱི་བསྒོམ་དོན་བློ་ལ་འགོད་པའོ། །དང་པོ་ལ་གཉིས། འཇུག་སྒོ་སྐྱབས་འགྲོའི་རྣམ་བཞག་དང་། འཇུག་བྱེད་དད་པའི་རང་བཞིན་དབྱེ་བའོ། །
དང་པོ་ལའང་བདུན། སྐྱབས་སུ་འགྲོ་དགོས་པའི་རྒྱུན་ཚན་སྐྱབས་ཡུལ་ངོས་བཟུང་བ། དུས་ནམ་ཞིག་གི་བར། ཇི་ལྟར་སྐྱོབ་པའི་ཚུལ། སྐྱབས་སྡོམ་བླང་བའི་ཆོ་ག །དེའི་བསླབ་བྱ་བསྟན་པ། སྐྱབས་སུ་སོང་བའི་ཕན་ཡོན་ནོ ། །དང་པོ་ནི། སློབ་དཔོན་བི་མ་ལས། འཇིགས་དང་ཡོན་ཏན་དྲན་པས་འགྲོ། །ཞེས་གསུངས་པ་ལྟར། སྐྱབས་སུ་འགྲོ་དགོས་པའི་(90བ)དོན་འཇིགས་པས་ཉེན་པ་སྟེ། རང་ལ་འཇིགས་པ་མེད་ཅིང་རང་དབང་ཐོབ་པར་ཡོད་ན་སུ་ལའང་སྐྱབས་འཚོལ་མི་དགོས་མོད། རང་ཅག་རྣམས་ནི་ཐོག་མ་མེད་པ་ནས་མ་རིག་པའི་མུན་པ་འཐོམ་སྟེ་འཇིགས་རུང་འཁོར་བའི་བཙོན་དོང་དུ་ཆུད་པ་འདི་ལས་སྐྱོབ་ནུས་པ་ནི་དཀོན་མཆོག་རིན་པོ་ཆེ་རྣམ་པ་གསུམ་མ་གཏོགས་གཞན་སུའང་མེད་པས་ན། འཇིགས་པ་ལས་བསྐྱབ་པའི་ཆེད་དུ་སྐྱོབ་ནུས་པའི་ཡོན་ཏན་དྲན་པས་སྐྱབས་སུ་འགྲོ་བའོ། །དེ་ལའང་གང་ཟག་གི་རིམ་པས་དབྱེ་ན་གསུམ་ལས། སྐྱེས་བུ་ཆུང་དུ་ནི་ངན་སོང་ལ་འཇིགས་ནས་མཐོ་རིས་ཀྱི་བདེ་འབྲས་འདོད་པས་སྐྱེལ་མའི་ཚུལ་གྱིས་འགྲོ་བ་སྟེ། རྒྱུ་འཇིགས་པ་དང་འདོད་པ་གཙོ་ཆེ་བའི་གང་ཟག་གྲུབ་མཐའ་ལ་མ་ཞུགས་པའམ་ཞུགས་ཀྱང་ཕྱི་རོལ་པའམ་ནང་པའི་ཁོངས་སུ་གཏོགས་ཙམ་གྱི་རིགས་ཅན་ནོ། །འབྲིང་ནི་འཁོར་བས་འཇིགས་ནས་རང་དོན་དུ་ཞི་བདེའི་ཐར་པ་འདོད་པས་འགྲོ་བ་སྟེ། རྒྱུ་སྔ་མ་གཉིས་ཀྱི་སྟེང་དུ་དད་པ་གཙོ་ཆེ་བ་ཉན་རང་གི་རིགས་ཅན་ནོ། །ཆེན་པོ་ནི་སྲིད་ཞིའི་འཇིགས་པས་ཉེན་ནས་མི་གནས་པའི་མྱང་(91ན)འདས་འདོད་པས་འགྲོ་བ་སྟེ། རྒྱུ་སྔ་མ་གསུམ་གྱི་སྟེང་དུ་སྙིང་རྗེ་གཙོ་ཆེ་བ་ཐེག་ཆེན་གྱི་རིགས་ཅན་ནོ། །དེ་ལྟར་ཡང་ལམ་སྒྲོན་ལས། གང་ཞིག་ཐབས་ནི་གང་དག་གིས། །འཁོར་བའི་བདེ་བ་ཙམ་དག་ལ། །རང་ཉིད་དོན་དུ་གཉེར་བྱེད་པ། །སྐྱེས་བུ་དེ་ནི་ཐ་མར་ཤེས། །སྲིད་པའི་བདེ་ལ་རྒྱབ་ཕྱོགས་ཤིང་། །སྡིག་པའི་ལས་ལས་ལྡོག་བདག་ཉིད། །གང་ཞིག་རང་ཞི་ཙམ་དོན་གཉེར། །སྐྱེས་བུ་དེ་ནི་འབྲིང་ཞེས་བྱ། །རང་རྒྱུད་རྟོགས་པའི་སྡུག་བསྔལ་གྱིས། །གང་ཞིག་གཞན་གྱི་སྡུག་བསྔལ་ཀུན། །ཡང་དག་ཟད་པར་ཀུན་ནས་འདོད། །སྐྱེས་བུ་དེ་ནི་མཆོག་ཡིན་ནོ། །ཞེས་སོ། །དེ་ལྟར་སྐྱབས་སུ་འགྲོ་བའི་དགོས་པ་གཞན་ཡང་། ཇོ་བོ་རྗེས། སྡོམ་པ་ཀུན་ལ་ཡོད་མོད་ཀྱང་། །སྐྱབས་སུ་མ་སོང་བ་ལ་མེད། །ཅེས་པ་ལྟར་སྡོམ་པ་ཐམས་ཅད་གྱི་གཞི་རྟེན་མེད་དུ་མི་རུང་བ་དང་། ཕྱི་པ་དང་ནང་པའི་ཁྱད་པར་སྐྱབས་འགྲོ་ཡོད་མེད་ཀྱིས་འབྱེད་པ་དང་། སྐྱབས་སུ་མ་སོང་བར་འཁོར་བ་ལས་ཐར་པའི་ཐབས་མེད་པའོ། །
གཉིས་པ་སྐྱབས་ཡུལ་(91བ)ངོས་བཟུང་བ་ལ་གཉིས། རྒྱུ་དང་། འབྲས་བུའི་སྐྱབས་ཡུལ་ལོ། །དང་པོ་ལ་གཉིས། ཐུན་མོང་ཐེག་པའི་དང་། ཁྱད་པར་སྔགས་ཀྱི་སྐྱབས་ཡུལ་ལོ། །དང་པོ་ལའང་གཉིས། འཇིག་རྟེན་དང་། འཇིག་རྟེན་ལས་འདས་པའོ། །དེའི་དང་པོ་ལའང་དམན་མཆོག་གཉིས་ལས། དང་པོ་དམན་པ་ནི། རི་དང་རྫོང་ལ་སོགས་པ་སེམས་མེད་དང་། ལྷ་སོགས་མི་མ་ཡིན་མཐུ་བོ་ཆེ་དང་། རྒྱལ་པོ་སོགས་མིའི་འགྲོ་བ་ཁ་དྲག་པ་རྣམས་སོ། །དེ་དག་གིས་འཁོར་བ་ལས་སྐྱོབ་པར་མི་ནུས་པས་ཡུལ་དམན་པ་སྟེ། རང་ཉིད་ཀྱང་འཁོར་བའི་བཙོན་ར་ལས་མ་ཐར་བའི་ཕྱིར་རོ། །དེ་ལྟར་ཡང་མདོ་ལས། འཇིགས་པས་སྐྲག་པའི་མི་རྣམས་ནི། །ཕལ་ཆེར་རི་དང་ནགས་ཚལ་དང་། །ལྗོན་ཤིང་དག་ལ་སྐྱབས་འགྲོ་སྟེ། །སྐྱབས་དེ་གཙོ་བོ་མ་ཡིན་ཞིང་། །སྐྱབས་དེ་དག་ལ་བརྟེན་ནས་ནི། །འཇིགས་པ་ཀུན་ལས་ཐར་མི་འགྱུར། །ཞེས་སོ། །
གཉིས་པ་ཡུལ་མཆོག་ནི། འཇིགས་སྐྱོབས་དང་ལེགས་སྨོན་ཙམ་ལ་བརྟེན་པ་བློ་འཇིག་རྟེན་པས་ཡུལ་དུ་བཞག་པའི་མཆོག་གསུམ་(92ན)ལྟ་བུའོ། །གཉིས་པ་འཇིག་རྟེན་ལས་འདས་པའི་ཡུལ་ནི། རྣམ་གྲོལ་དོན་གཉེར་གྱི་སྐྱབས་ཡུལ་དཀོན་མཆོག་གསུམ་སྟེ། གནས་སྐབས་འཁོར་བའི་འཇིགས་པ་ལས་བསྐྱབས་ནས། མཐར་ཐུག་ངེས་ལེགས་ལ་འགོད་ནུས་པས་ན་བསླུ་བ་མེད་པའི་སྐྱབས་ཡིན་ཏེ། སློབ་དཔོན་ཆེན་པོས། འཁོར་བའི་དཔོན་འདི་ཇི་ལྟར་བཟང་ཡང་བསླུ༔ སྐྱབས་གནས་དཀོན་མཆོག་གསུམ་ལ་བསླུ་བ་མེད༔ ཅེས་གསུངས་པའི་ཕྱིར་རོ། །དེའང་དཀོན་མཆོག་གསུམ་ལ་ཐེག་པ་ཆེ་ཆུང་གི་དབྱེ་བས་ངོས་འཛིན་ཚུལ་མི་འདྲ་བ་ལས། འདིར་ཐེག་ཆེན་བླ་ན་མེད་པའི་ལུགས་ལ་གསུམ་སྟེ། མངོན་པར་རྟོགས་པའི་ཡུལ། འདུན་བཞག་གི་ཡུལ། དེ་ཁོ་ན་ཉིད་ཡུལ་ལོ། །དང་པོ་ནི། སངས་རྒྱས་དཀོན་མཆོག་སྐུ་བཞི་ཡེ་ཤེས་ལྔའི་བདག་ཉིད་དག་པ་གཉིས་ལྡན་མཐར་ཐུག་པ་དོན་གཉིས་ཕུན་སུམ་ཚོགས་པ། ཆོས་བརྗོད་བྱ་འགོག་པ་དང་ལམ་གྱིས་བསྡུས་པའི་ཟག་མེད་རྣམ་བྱང་གི་བདེན་པ་དང་རྗོད་བྱེད་གསུང་རབ་མིང་ཚིག་ཡི་(92བ)གེར་སྣང་བ་སྟེ་ལུང་རྟོགས་གཉིས། དགེ་འདུན་དངོས་ས་ཆེན་པོ་ལ་བཞུགས་པའི་རྒྱལ་སྲས་བྱང་སེམས་འཕགས་པ་རིག་གྲོལ་གྱི་ཡོན་ཏན་ལྡན་པ་དང་རྗེས་མཐུན་ཐེག་ཆེན་ཚོགས་སྦྱོར་ལ་གནས་པ་དང་ཐེག་ཆུང་གི་ཉན་རང་འཕགས་པ་རྣམས་སོ། །
གཉིས་པ་འདུན་བཞག་གི་ཡུལ་ནི། སངས་རྒྱས་ཀྱི་སྣང་བརྙན་བྲིས་འབུར་སོགས་སྐུ་གཟུགས་ཀྱི་རྣམ་པར་གྲུབ་བོ་ཅོག །ཆོས་གསུང་རབ་ཡི་གེ་སྣང་བའི་གླེགས་བམ་རྣམས། དགེ་འདུན་སོ་སྐྱེ་ལམ་ཞུགས་ཏེ་དགེ་འདུན་ཆུང་ངུ་དགེ་བསྙེན་དང་དགེ་ཚུལ། ཆེན་པོ་ནི་བསྙེན་པར་རྫོགས་པ་སྟེ་དགེ་སློང་གི་དགེ་འདུན་ཆེན་པོ་ཞེས་གྲགས་ཤིང་། དེའང་བཞིར་ལོངས་ནས་དགེ་འདུན་འདུས་པ་ཞེས་བྱའོ། །རིག་པ་འཛིན་པའི་དགེ་འདུན་ནི་རབ་ཏུ་བྱུང་བའམ་དགེ་བསྙེན་ཁྱིམ་པའང་རུང་སྟེ་སྔགས་ལམ་ལ་ཞུགས་ནས་དམ་ཚིག་ལ་གནས་པའོ། །དེ་དག་གང་ཡང་ཁྲིམས་དང་ལྡན་པ་ནི་འགྲོ་བའི་བསོད་ནམས་ཀྱི་ཞིང་ཡིན་པའི་ཕྱིར་རོ། །
གསུམ་པ་དེ་ཁོ་ན་ཉིད་ཀྱི་སྐྱབས་ཡུལ་ནི། མཐར་ཐུག་(93ན)གི་སྐྱབས་གནས་སངས་རྒྱས་ཁོ་ན་ཡིན་གྱི་གཞན་གཉིས་མ་ཡིན་ཏེ། ལུང་གི་ཆོས་རྣམས་བདེན་པ་མཐོང་བ་ན་སྤང་དགོས་པའི་ཕྱིར་དང་། བྱང་སེམས་ཉན་རང་གི་རྒྱུད་ཀྱི་རྟོགས་པའི་ཆོས་རྣམས་གོང་ནས་གོང་དུ་བོགས་དབྱུང་དུ་ཡོད་པས་མི་རྟག་ཅིང་བསླུ་བའི་ཕྱིར་དང་། དགེ་འདུན་དེ་དག་རང་ཡང་